Hoëspoedjaagtog eindig in verdagte se doodDie ongelukstoneel. Foto: Facebook via Intelligence Bureau SA Kapt. Bonginkosi Msimango, woordvoerder van die polisie, het aan Maroela Media gesê die polisie is versoek om op die uitkyk te wees vir ŉ silwer Chevrolet Lumina SS nadat die voertuig glo Dinsdag by ŉ huisbraak in Midrand betrokke was. “Donderdagoggend het lede van die Johannesburgse Metropolisie (JMPD) die voertuig in Midrand gewaar en dit agternagesit. ŉ Hoëspoedjaagtog het gevolg tot in Centurion waar die verdagtes op die polisie losgebrand het. Die polisie het teruggeskiet. Die verdagtes het beheer oor die voertuig verloor en op die hoek van Ou Johannesburg- en Brakfontein-weg teen ŉ Jeep gebots,” het Msimango gesê. Een van die verdagtes is dood en ŉ tweede verdagte, ŉ 35-jarige man, is op die toneel in hegtenis geneem, het hy gesê. Dit is in dié stadium nie duidelik of die verdagte in die botsing gesterf het of deur die polisie doodgeskiet is nie. Volgens Msimango het die bestuurder van die Jeep kopbeserings opgedoen en moes na ŉ hospitaal gehaas word. Die JMPD-lede is nie beseer nie. “’n Saak van roekelose en nalatige bestuur en ŉ geregtelike doodsondersoek is by die Olievenhoutbosch-polisiestasie aanhangig gemaak. Die saak van huisbraak word deur die Midrand-polisiestasie hanteer,” het hy gesê.